Abeille Liberté

Abeille Liberté on ranskalainen 80-metrinen valtamerihinaaja ja monitoimialus, jonka tehtäviin kuuluu meripelastus, hinaus, palontorjunta ja erilaiset saattotehtävät. Aluksen omistaa Bourbon-yhtymä. Ranskan laivasto on tilannut aluksen pitkäaikaisesti käyttöönsä. Alusta operoi Abeilles International (Les Abeilles), joka on osa Bourbon-yhtymää. Abeille Liberté valmistui lokakuussa 2005 ja sen kotisatama on Cherbourg Ranskan Normandiassa Cotentinin niemimaalla. Se hoitaa tehtäviä Englannin kanaalissa, Normandian rannikolla ja muualla Ranskan merialueilla. Sen "reviiri" on 870 kilometriä Ranskan rannikkoa, Mont Saint-Micheliltä Belgian rajalle, alue jolla liikkuu 20 % maailman meriliikenteestä. == Suunnittelu ja rakentaminen == Hinaajan valmistaja on norjalainen Kleven Maritime Group. Sen suunnitteli ja varusteli Rolls-Royce Marine. Laivan rungon valmisti Maritim Ltd. Puolan Gdanskissa, kun taas itse alus on rakennettu Myklebust Verftin telakalla Norjassa. Aluksen runko, etenkin keulan ja perän muotoilu, on suunniteltu erityisesti Abeille Libertéä ja sen identtistä sisaralusta varten. Esimerkiksi parraslaidat ovat korkeat ja yläreunoistaan voimakkaasti pyöristetyt. Aluksella on tilaa kaikkiaan 25 ihmiselle neljällä kannella. Pääkannella on miehistön ja päällystön messit sekä sairaanhoitotila, jossa on neljä vuodepaikkaa. Suunnittelussa otettiin ensimmäistä kertaa huomioon alusten edeltäjillä Abeille Flandrella ja Abeille Languedocilla toimineen miehistön näkemykset. Abeille Liberté ja Abeille Bourbon ovat saaneet huomiota ulkonäöllään, josta tulee enemmän mieleen luksusjahti kuin väkivahva hinaaja. Abeille Liberté on nimetty Normandian maihinnousussa vuonna 1944 Ranskaa vapauttamaan saapuneiden alusten (Liberty Ships) kunniaksi. == Aluksen ominaisuudet ja varustelu == Aluksen tyyppi on UT 515 – multipurpose salvage tug, coastguard and standby vessel eli se on moinitoimialus, joka kykenee meripelastukseen ja vaativaan hinaukseen merellä. Se voi myös pelkästään avustaa pulaan joutunutta alusta ja toimia saattotehtävissä. Sillä on palon- ja tulvantorjuntakalustoa ja se voi auttaa muun muassa öljyvahinkojen tapahtuessa. Abeille Liberté ja sen sisaralus Abeille Bourbon ovat RIAS-aluksia (Response, Assistance, and Salvage Tugs). Abeille Liberté kykenee avustamaan kaikenlaisia hätään joutuneita aluksia, mukaan luettuna isommat tankkerit ja konttialukset. Les Abeilles investoi Abeille Libertéen ja Abeille Bourboniin yhteensä 51 miljoonaa euroa. === Mitat === * Pituus: 80 metriä * Leveys enimmillään: 16,5 metriä * Syväys: 6 metriä * Vetoisuus: 3 200 tonnia === Koneet ja työntövoima === * päämoottori: 4 × 4 000 kW/600 rpm (saksalainen MaK 8M32C) * akseliteho: 2 × 2 400 kVA (PTO/PTI) * pääpotkuri: 2 × ø 3 900 mm (Kamewa Ulstein CP) * apumoottori: 3 × 615 kW/1 500 rpm * varageneraattori: 3 × 662,5 kVA * hätämoottori: 181 kW/1 500 rpm * hätägeneraattori: 204 kVA * ohjauspotkuri, paapuuri: 2 × 883 kW (Kamewa Ulstein TT 2200 tunnel thrusters) * ohjauspotkuri, tyyrpuuri: 2 × 515 kW (Kamewa Ulstein TT 1650) * peräsin: 2 × Rolls-Royce classic, ohjattavissa samanaikaisesti tai erikseen === Hinausvälineet === * Hinausvinssit: 2 × 200 tonnia paaluveto (Rauma Brattvaag) * Vaijeri: 2 × 1 600 m ja 8 mm * Kansinosturi: 23 tonnia/11 m (Hydramarine HMC 1891 LK 230-11) === Pelastusalukset === * MOB-vene: 2 × MP-741 Springer (kummallakin Hydramarinen venekurki) * Kumivene: 1 × Weedo 17 === Palontorjuntakalusto === * Vesitykki: 3 × 2 400 m³/h (FiFi 2) * Kapasiteetti: 7 200 m3/tunti * Pumput: 2 × 4 200 m³/h (Kvaerner) * Vaahtotyki: 1 × 600 m³/h == Edeltäjä ja sisaralus == Abeille Liberté korvasi Cherbourgin laivastotukikohdassa Arsenal de Cherbourg edeltäjänsä, lähes 64-metrisen Abeille Languedocin, joka sekin on Abeilles Internationalin alus. Abeille Languedoc siirtyi ensin La Rochelleen, mutta se sijoitettiin loppuvuonna 2011 uudelleen Boulogne-sur-Meriin, lähelle Doverinsalmea. Ennen kuin Abeille Liberté valmistui lokakuussa 2005, valmistui sen identtinen sisaralus Abeille Bourbon saman vuoden huhtikuussa. Bourbonin kotisatama on Brest, jossa se korvasi Abeille Languedocin sisaraluksen Abeille Flandren. == Abeille Liberté toiminnassa == Yhtenä osana aluksen orientoitumista uuteen toimintaympäristöönsä Abeille Liberté pistäytyi alkuvuonna 2006 muutaman päivän ajan Britanniassa, jossa se osallistui Britannian merivartioston (Maritime and Coastguard Agency, MCA) järjestämiin Bluewater- pelastusharjoituksiin. === Operaatioita === * Tammikuu 2006: tankkeri Ece * Tammikuu 2007: konttialus MSC Napoli * Syyskuu 2010: rahtilaiva Cap Formentor * Tammikuu 2012: bulkkeri Federal Miramichi * Joulukuu 2014: rahtilaiva Abis Cardiff * Joulukuu 2014: öljytankkeri Olympiysky Prospect * Maaliskuu 2016: konttialus Kalliopi == Lähteet == == Aiheesta muualla == * A bord de l'Abeille Liberté, (www.youtube.com) * Tug Abeille Liberté rescue – Federal Miramichin pelastustöissä, (www.youtube.com) * L'Abeille Liberté en navigation à la piscine de Senlis – Abeille Libertén 1/38 pienoismalli "vesillä",(www.youtube.com) Luokka:Hinaajat